Peter Skaarup (DD), 2025-02-27:
Tak for ordet.
Tak til Dansk Folkeparti for at fremsætte det beslutningsforslag, som vi har til debat her i dag i Folketingssalen.
Jeg kunne godt sådan lidt atypisk tænke mig at komme med konklusionen først, selv om den måske normalt kommer til sidst.
I Danmarksdemokraterne mener vi, at bandekriminelle udlændinge ikke har nogen som helst plads i Danmark, og derfor skal de ganske enkelt udvises af landet; de skal ikke være her.
Derfor ser vi selvfølgelig også med stor interesse på det forslag, som er kommet fra Dansk Folkeparti.
Der er det jo så heldigvis sådan, at regeringen endelig omsider er kommet med i hvert fald en tilkendegivelse om, at man vil afskaffe den her såkaldte trappestigemodel, så man ikke kan vinde mulighed for at blive hængende længere, jo længere tid der går.
Så det er da selvfølgelig fint, at man vil afskaffe den her model.
Vi må så også sige, at det har taget vældig, vældig lang tid, ligesom med den her konventionsambassadør, der, som vi var inde på lidt tidligere under debatten, får flere timer end før – før var det 0, og nu er det så halvdelen af 37, fordi han altså har et andet job samtidig.
Selv om det er en hulens vigtig opgave og det haster og det egentlig skulle have været i går, mener regeringen, at det er super godt, at han får den der halvdel af 37 timer om ugen til at arbejde med det her.
Kan vi ikke gøre det lidt bedre?
Ja, ministeren sidder og morer sig lidt, så det kan da godt være, at vi kan det.
Vi er i hvert fald indstillet på, at det bliver en deltidsstilling og gerne meget mere end det.
Så er opfordringen egentlig, at når man nu er i gang ved at prøve at arbejde med, om man kan udvise flere – for det er jo et problem, når man bliver hængende, selv om man i virkeligheden er blevet udvist – så ser på det, som vi synes er interessant, nemlig om man kan udvide den her § 25 i udlændingeloven.
Og modsat det, som jeg synes godt kunne tyde på at være det, som nogle får ud af debatten i dag, nemlig at det er helt forfærdeligt, og at det slet ikke kan lade sig gøre, så vil jeg sige, at det bestemt godt kan lade sig gøre, i og med at det jo allerede er en mulighed i dag.
Det sker jo i dag i nogle tilfælde, at man på grund af statens sikkerhed vælger at udvise en person; det kan f.eks. være diplomater fra ambassader.
Nogle gange kan der jo nærmest gået inflation i, at man for at drille en eller anden modpart, der også har udvist nogen, så udviser nogle stykker fra Danmark.
Nej, der er sikkert af gode grunde til, at man gør det.
Men stadig væk er der nogle muligheder her, som man skal undersøge, og det kunne vi godt tænke os at regeringen rent faktisk vil gøre.
Det vil vi arbejde på under udvalgsbehandlingen at regeringen gør.
For det er jo sådan, at bandekriminalitet udgør en trussel mod vores samfund på mange forskellige måder.
Bandekriminelle er typisk nogle, der optager utrolig meget tid blandt vores anklagere, vores politi og i vores fængsler, og en meget stor del af den kriminalitet, også den rigtig farlige kriminalitet, er noget, bander står bag.
På den ene eller den anden måde er de her knivstikkerier, skyderier, afpresenninger og lignende relateret til bander – det er de i mange, mange tilfælde og en meget større procentdel, end man sådan lige hører om i medierne.
For svenskerne er jo på det her område længere fremme end Danmark.
Det kan godt ske, at svenskerne har haft et efterslæb og nu begynder på nogle områder at gå længere end Danmark, og der skal regeringen jo følge med, så vi kan være på omgangshøjde og ikke bliver overhalet, fordi Moderaterne sidder og dirigerer regeringen og bremser for vigtige initiativer.
Og der kunne jeg godt have Moderaterne og hr. Mohammad Rona mistænkt for at spille en lidt træls rolle i regeringen.
Vi er åbne af sind, men indtil nu er opfattelsen i hvert fald, at Moderaterne kører en væsentlig mere liberal udlændingepolitik, end godt er.
Nu rejser formanden sig op, så nu er de 5 minutter sikkert brugt.
Vi er meget, meget interesseret i at se nærmere på det forslag fra Dansk Folkeparti, og vi håber, at regeringen vil tage det op og følge det til dørs.
Det er jo en flertalsregering, siger man; det er det jo ikke helt, for flertallet er ved at ryge, men regeringen kan nogle ting, så kom i gang!